《老兵行》
清代·吴升

公徒三万来骎骎，壮夫力士纷如云。国中七尺野六尺，安有羸老堪从军。

老兵老兵尔何苦，曷田尔田宅尔土。岂无若子若弟堪荷戈，白头犹复称官府。

老兵闻言笑不止，不失声哭反狂喜。自言弱冠充余丁，得补名粮周一纪。

转战从征三十年，半生眠食枪烟里。迢迢卫藏指西招，雪山埋人锄不起。

大雕侧翅来啄眼，飞马奔回二万里。将军厚我老犹健，能挽强弓能啖饭。

解衣遍视无寸瘢，矢石不侵真铁汉。前年平廊番，三载征苗疆。

冬冬战鼓响三峡，半夜下令催军粮。帅旗匆匆渡江水，行营直到家门旁。

家门咫尺归不得，纵使归来人不识。昔年火伴尽高官，化作烟云才瞬息。

不如老兵长不死，百战身经等闲耳。醉卧沙场亦足豪，闲将一剑磨秋水。

作者简介：吴升，字瀛日，号壶山，一号秋渔。钱塘人。乾隆癸卯举人，四川候补知府。有《小罗浮山馆诗钞》。